b'\n_START_ARTICLE_\nIncident v Gleiwitzu\n_START_PARAGRAPH_\nIncident v Gleiwitzu je bil uprizorjen napad na nem\xc5\xa1ko radijsko postajo Sender Gleiwitz v Gleiwitzu (Zgornja \xc5\xa0lezija, Tretji rajh, danes Gliwice na Poljskem) na ve\xc4\x8der 31. avgusta 1939. Provokacija je bila ena od ve\xc4\x8d akcij Operacije Himmler, s katero je nacisti\xc4\x8dna Nem\xc4\x8dija \xc5\xbeelela uprizoriti poljsko agresijo proti njej in s katero je pred svetom opravi\xc4\x8dila posledi\xc4\x8dno invazijo na Poljsko.\n_START_SECTION_\nDogodki v Gleiwitzu\n_START_PARAGRAPH_\nVe\xc4\x8dina danes znanega o incidentu izhaja iz pismene izjave pod prisego Alfreda Naujocksa na N\xc3\xbcrnber\xc5\xa1kem procesu. Glede na izjavo je incident organiziral Naujocks po ukazu vodij Gestapa Reinharda Heydricha in Heinricha M\xc3\xbcllerja._NEWLINE_V no\xc4\x8di 31. avgusta 1939 je manj\xc5\xa1a skupina nem\xc5\xa1kih operativcev pod poveljstvom Naujocksa, oble\xc4\x8denih v poljske uniforme, zavzela radijsko postajo v Gleiwitzu in oddala kratko protinem\xc5\xa1ko sporo\xc4\x8dilo v poljskem jeziku (viri si niso enotni glede njegove vsebine). Nem\xc5\xa1ki cilj je bil uprizoriti napad na postajo kot delo poljskih saboterjev. Da bi bil napad bolj prepri\xc4\x8dljiv, so Nemci s seboj pripeljali tudi Franciszka Honioka, poljskega simpatizerja, ki je bil s strani Gestapa aretiran dan pred tem. Honioka, ki je bil oble\xc4\x8den kot saboter, so usmrtili in pustili na prizori\xc5\xa1\xc4\x8du tako, da je izgledal kot bi bil ubit med napadom na postajo. Njegovo truplo so posledi\xc4\x8dno prikazali kot dokaz o napadu.\n_START_SECTION_\nVsebina\n_START_PARAGRAPH_\nIncident v Gleiwitzu je bil zgolj del ve\xc4\x8dje operacije, ki sta jo vodila oddelka Abwehra in SS-a. V istem \xc4\x8dasu kot napad na Gleiwitz so bili vzdol\xc5\xbe nem\xc5\xa1ko-poljske meje uprizorjeni tudi drugi incidenti kot so po\xc5\xbeigi hi\xc5\xa1 v Poljskem koridorju in la\xc5\xbenivi propagandni izdelki. Celoten projekt Operacija Himmler, ki je vseboval 21 incidentov, je bil namenjen uprizoritvi poljske agresije na Nem\xc4\x8dijo._NEWLINE_\xc5\xa0tiri mesece pred nem\xc5\xa1ko invazijo na Poljsko so nem\xc5\xa1ki \xc4\x8dasopisi in politiki obto\xc5\xbeevali poljsko vlado organiziranja ali dopu\xc5\xa1\xc4\x8danja etni\xc4\x8dnega \xc4\x8di\xc5\xa1\xc4\x8denja nem\xc5\xa1kega \xc5\xbeivlja na Poljskem._NEWLINE_Dan po napadu na Gleiwitz, 1. septembra 1939, je Nem\xc4\x8dija spro\xc5\xbeila obse\xc5\xbeen napad - invazijo na Poljsko, s \xc4\x8dimer se je za\xc4\x8dela druga svetovna vojna v Evropi. Istega dne je Adolf Hitler v Reichstagu v svojem nagovoru navedel 21 mejnih incidentev, od katerih so bili po njegovem trije zelo resni, kot opravi\xc4\x8dilo za nem\xc5\xa1ko\xc2\xa0\xc2\xbbobrambno\xc2\xab\xc2\xa0dejanje proti Poljski.Samo nekaj dni pred tem, 22. avgusta, je Hitler dejal svojim generalom\xc2\xa0\xc2\xbbDal vam bom svoj razlog za za\xc4\x8detek vojne, pa naj si bo verjeten ali ne. Zmagovalca se ne bo spra\xc5\xa1evalo, \xc4\x8de je govoril resnico\xc2\xab.\n_START_SECTION_\nMednarodni odzivi\n_START_PARAGRAPH_\nAmeri\xc5\xa1ki dopisniki so bili pozvani na prizori\xc5\xa1\xc4\x8de napada \xc5\xbee naslednji dan, vendar jim ni bilo dano raziskati incidenta, tako je bila mednarodna javnost skepti\xc4\x8dna ob nem\xc5\xa1ki verziji incidenta. Nekaj dni po invaziji na Poljsko sta tako mednarodna javnost kot tisk spoznala, da je moral biti velikanski obseg nem\xc5\xa1ke\xc2\xa0\xc2\xbbobrambne akcije\xc2\xab\xc2\xa0v dneh takoj za incidentom v Gleiwitzu na\xc4\x8drtovan \xc5\xbee mesece pred tem.'